钦定古今图书集成/明伦汇编/官常典/第554卷 > 柳忱
## 钦定古今图书集成/明伦汇编/官常典/第554卷 > 柳忱

按《梁书柳惔传》，“忱字文若，惔第五弟也。年数岁，父世
隆及母阎氏时寝疾，忱不解带经年。及居丧，以毁闻。
起家为司徒行参军，累迁太子中舍人、西中郎主簿，
功曹史。齐东昏遣巴西太守刘山阳由荆袭高祖西
中郎长史萧颖胄，计未有定，召忱及其所亲席阐文
等夜入议之。忱曰：‘朝廷狂悖，为恶日滋。顷闻京师长
者，莫不重足累息，今幸在远，得假日自安，雍州之事，
且藉以相毙耳。独不见萧令君乎？以精兵数千，破崔
氏十万众，竟为群邪所陷，祸酷相寻，前事之不忘，后
事之师也。若使彼凶心已逞，岂知使君不系踵而及？
且雍州士锐粮多，萧使君雄姿冠世，必非山阳所能
拟。若破山阳，荆州复受失律之责，进退无可，且深虑
之’。”阐文亦深劝同高祖。颖胄乃诱斩山阳，以忱为宁
朔将军。和帝即位，为尚书吏部郎，进号辅国将军、南
平太守。寻迁侍中、冠军将军，太守如故。转吏部尚书，
不拜。郢州平，颖胄议迁都夏口，忱复同谏，以为巴硖
未宾，不宜轻舍根本，摇动民志。颖胄不从。俄而巴东
兵至硖口，迁都之议乃息，论者以为见机。高祖践祚，
以忱为五兵尚书，领骁骑将军。论建义功，封州陵伯，
邑七百户。天监二年，出为安西长史、冠军将军、南郡
太守。六年，征为员外散骑常侍、太子右卫率。未发，迁
持节、督湘州诸军事、辅国将军、湘州刺史。八年，坐辄
放从军丁免。俄入为秘书监，迁散骑常侍，转祠部尚
书，未拜，遇疾。诏改授给事中、光禄大夫，疾笃不拜。十
年，卒于家，时年四十一。追赠中书令，谥曰穆。子范嗣。